**TIEDOTE 2.10.2024**

**Friends & Brgrs jakaa jälleen tuhansia ilmaisia hampurilaisia ympäri Suomen – ”Kiitos tärkeästä työstä”**

**Elintarvikkeiden omavaraisuuden ja kotimaisen ruoantuotannon merkitys on lisääntynyt merkittävästi viimeaikaisten kriisien myötä. Kotimainen ruoantuotanto on keskeinen ruokaturvakysymys ja Suomi onkin kansainvälisessä vertailussa ruokaturvallisuudessa mitattuna edelläkävijä maailmalla. Ravintolaketju Friends & Brgrs tarjoaa tänään 2.10. kotimaisille ruoantuottajille kiitoksena tärkeästä työstä ilmaiset hampurilaisateriat ravintoloissaan ympäri Suomen.**

Valinnanvaraa kuluttajilla on nyt enemmän kuin koskaan, mutta suomalainen ruoka on silti yhä tärkeämpi valintakriteeri valtaosalle kuluttajista heikentyneestä taloustilanteesta huolimatta.Friends & Brgrsin tuoreen kuluttajatutkimuksen\* mukaan 65 prosenttia suomalaisista pitää hampurilaisravintolaa valittaessa erittäin tärkeänä tai tärkeänä sitä, että ruoan raaka-aineet ovat Suomesta ja 87 prosenttia puolestaan sitä, että raaka-aineet ovat tuoreita.

”Tulokset osoittavat kuluttajatrendiä, jossa paikallisuus, tuoreus ja laatu ovat yhä arvostetumpia tekijöitä nyt myös pikaruokabisneksessä. Olemme luottaneet toiminnassamme kotimaiseen ruokaan alusta alkaen, sillä elintarvikkeiden puhtaus on Suomessa poikkeuksellisen ensiluokkaista globaalisti verrattuna. Maataloutemme käyttää esimerkiksi suhteellisen vähän torjunta-aineita. Tästä on syytä muistaa olla kiitollisia, sillä samaan aikaan muualla ruoantuotannon isoimpana huolenaiheena on mittava mikrobilääkkeiden ja kasvinsuojeluaineiden käyttö”, toteaa Friends and Brgrsin toimitusjohtaja **Tuomas Piirtola.**

Vaikka maataloustuotannon määrät ovat pysyneet melko vakaina, on alan yritysten lukumäärä viime vuosina vähentynyt merkittävästi. Friends & Brgrs tekee osaltaan tiivistä yhteistyötä tarkasti valittujen kotimaisten elintarviketoimittajien kanssa. Kotimaisuusaste onkin hampurilaisketjuista Suomen suurin, sillä tuotteissa käytetään 95 prosenttisesti paikallisia raaka-aineita. Tämä tarkoittaa myös isoja tilauksia maatalousyrittäjille, sillä esimerkiksi kotimaisia perunoita tilataan vuosittain noin 500 000 kiloa, tomaatteja 50 000 kiloa ja jauhoja 90 000 kiloa.

”Kotimaiset raaka-aineet ovat suomalaisen elintarvikehuollon pohja ja myös meidän toimintamme kunnianhimoinen elinehto. Haluamme osaltamme muistuttaa paikallisen elintarviketuotannon, omavaraisuuden ja työllistämisen tärkeydestä osoittamalla tänään suoran kiitoksen kaikille maataloustuottajille ravintoloissamme heille tarjottavien ilmaisten aterioiden kautta. Suomalaisen ruoantuotannon iso haaste on jatkuvuuden turvaaminen, joten arvostuksen osoittaminen konkreettisesti on tärkeää ja siihen haluamme osaltamme itse vuosittain panostaa sekä samalla kannustaa muita samaan”, lisää Piirtola.

**Hampurilaisruuhkaa odotettavissa – viime vuonna 10 000 ilmaisburgeria**

Friends & Burgersin ravintoloissa keskiviikkona 2.10. toteutettava Tuottajapäivä on perinne, joka järjestetään nyt jo seitsemättä kertaa. Tuottajapäivänä jokainen suomalainen ruoantuottaja ja samassa taloudessa asuvat perheenjäsenet saavat ketjun ravintoloista ilmaisen vapaavalintaisen hampurilaisaterian.Viime vuonna ilmaisia aterioita tarjoiltiin yhteensä peräti 10 000 kappaletta, mikä tarkoittaa rahallisena arvona yli 140 000 euron satsausta. Eniten ruoantuottajia vieraili syömässä Kokkolan, Seinäjoen, Pietarsaaren, Vaasan, Lahden, Kouvolan ja Raision ravintoloissa.

Ruuhkaa on odotettavissa, kuten aiemmat vuodet ovat osoittaneet. Kävijämäärän odotetaan kasvavan edellisvuodesta ja ravintoloihin odotetaan tänään jopa 12 000 ruoantuottajaa syömään. Pietarsaaresta aloittaneella ketjulla on 29 ravintolaa ympäri Suomen.

”Kaikki tuottajat ovat tervetulleita riippumatta siitä, tuottaako esimerkiksi lihaa, maitoa, viljaa tai vihanneksia. Lähtökohtaisesti kaikki halukkaat palvellaan ravintoloiden aukioloaikojen puitteissa. Ruuhkaa on varmasti tiedossa tänään ravintoloissamme, vaikka olemme luonnollisesti varautuneet lisäämällä henkilökuntaa ja raaka-aineita palvelun sujuvoittamiseksi”, sanoo Piirtola.

Lisätiedot ja tuottajien vieraskirja: <https://www.friendsandbrgrs.fi/tuottajapaiva2024/>

**Yhteys:**

Tuomas Piirtola, CEO, tuomas.piirtola@friendsandbrgrs.com

*\*Lähde: Norstat, Kuluttajapaneeli 9/2024*